## El Consell impulsarà sectors nous amb alt potencial de creixement a través de la seua política de clústers

*** El secretari autonòmic d’Indústria afirma que la Generalitat “continuarà impulsant ecosistemes col·laboratius que integren empreses, centres tecnològics i universitats”
* La Comunitat Valenciana és l’autonomia amb més afiliats a la Seguretat Social en el sector industrial, amb 2.261 noves afiliacions**

El secretari autonòmic d’Indústria, Comerç i Consum, Felipe Carrasco, ha anunciat que la política de clústers de la Generalitat “no només reforçarà els sectors consolidats, sinó que impulsarà sectors amb alt potencial de creixement; sectors com el de defensa, que a partir d’ara tindrà el suport de la Generalitat”.

“El nostre objectiu —ha afegit Felipe Carrasco— és continuar impulsant ecosistemes col·laboratius que integren empreses, centres tecnològics i universitats que afavorisquen la competitivitat, la innovació i el creixement sostenible”.

En 2024, més de 30 clústers sectorials han rebut suport directe de la Generalitat, fet que ha generat sinergies que ja es traduïxen en nous productes, processos i models de negoci.

Carrasco ha fet estes declaracions en la inauguració del XVI Congrés Anual d’Innovació, organitzat pel Club per a la Innovació de la Comunitat Valenciana, en el qual participen empreses i organitzacions líders per a abordar els reptes de la gestió, metodologies i estratègies d’èxit.

Durant la seua intervenció, Carrasco ha destacat que “la innovació no és només una opció, sinó una necessitat estratègica, i prova d’això és que la innovació és l’eix estratègic del Pla de reindustrialització de la Comunitat Valenciana”.

El Pla de reindustrialització de la CV busca fer de la indústria valenciana un motor d’ocupació, innovació i sostenibilitat clau per al desenrotllament econòmic equilibrat de la Comunitat Valenciana, i les últimes dades de l’Enquesta de població activa (EPA) “posen en relleu que el pla funciona en la Comunitat”, ha afegit Carrasco.

Segons estes dades, la Comunitat Valenciana és l’autonomia amb més afiliats a la Seguretat Social en el sector industrial, amb 2.261 noves afiliacions.

Fecha: 04/07/2025